**Versenyfelügyeleti eljárás indult az online társkereső be2-val szemben**

**A Gazdasági Versenyhivatal (GVH) versenyfelügyeleti eljárást indított az online társkereső szolgáltatást nyújtó be2 S.à.r.l. (be2) ellen, a fogyasztókkal szembeni tisztességtelen kereskedelmi gyakorlat tilalmának feltételezett megsértése miatt.**

A GVH a 2018 elején lefolytatott ún. ICPEN Sweep-et követően már [jelezte](http://gvh.hu/sajtoszoba/sajtokozlemenyek/2018_as_sajtokozlemenyek/a_gvh_online_tarskereso_szolgaltatasok_altalanos_s.html?query=sweep), hogy nagyobb hangsúlyt kíván fektetni az online társkereső oldalak kereskedelmi gyakorlatainak vizsgálatára. E törekvésének szükségszerűségét erősítették azon piaci jelzések, amelyek a GVH tudomására jutottak a be2 magatartásával összefüggésben. Utóbbiak okán a GVH úgy döntött, hogy versenyfelügyeleti eljárást indít, és több olyan magatartást is vizsgál a [www.be2.hu](http://www.be2.hu) weboldalon nyújtott szolgáltatással kapcsolatban, amelyek felvethetik a fogyasztókkal szembeni tisztességtelen kereskedelmi gyakorlat gyanúját.

A GVH többek között vizsgálja, hogy

* a be2 a [weboldalán](http://www.be2.hu) nyújtott szolgáltatását valóban **ingyenesen** biztosítja-e vagy ahhoz csak korlátozott mértékben férhetnek hozzá ilyen módon a tagok;
* az átlagos fogyasztó észlelheti-e a **prémium előfizetés** automatikus meghosszabbodására, valamint a meghosszabbított időtartam alatt fizetendő díjra vonatkozó tájékoztatást;
* szolgáltatása során milyen módon alkalmaz a vállalkozás általa létrehozott, a valóságban nem létező felhasználókhoz tartozó **anonim vagy pszeudonim profilokat**, illetve a fogyasztók megfelelő tájékoztatása mellett teszi-e ezt;
* megalapozott információt ad-e tájékoztatásában a szolgáltatását **igénybe vevők számáról**;
* a fogyasztók számára úgy tette-e elérhetővé honlapján – a szolgáltatásával összefüggő általános szolgáltatási feltételek (ÁSZF) megjelenítése, valamint szerkesztése révén – a szolgáltatás **reális megítéléséhez szükséges információkat**, hogy a fogyasztók tájékozott döntést hozhatnak;
* tisztességtelen kereskedelmi gyakorlatot valósít-e meg a szolgáltatásának igénybevételére vonatkozó **szerződés felmondásával** kapcsolatban alkalmazott kereskedelmi kommunikációja
* az által, hogy míg a szolgáltatás igénybe vétele néhány kattintással lehetséges, a felmondásnak **alaki követelményeknek** kell megfelelnie (pl. a szerződést a fogyasztó kizárólag úgy mondhatja fel érvényesen, ha postán vagy faxon külföldi címre, illetve faxszámra küld nyilatkozatot);
* az által, hogy a felmondás **határidejére vonatkozó, egymástól eltérő** kereskedelmi kommunikációk indokolatlan terhet rónak a fogyasztóra az információ-keresést illetően;
* az által, hogy a fogyasztó **döntési alternatíváit** kiegyensúlyozatlan módon jeleníti meg (pl. a felhasználói profil törlésének lehetőségét a felkínált egyéb lehetőségektől elszakítva, máshol jeleníti meg).

A versenyfelügyeleti eljárás megindítása nem jelenti annak kimondását, hogy a vállalkozás a feltételezett jogsértést elkövette. Az eljárás a tények tisztázására és ezen keresztül a feltételezett jogsértés bizonyítására irányul. Az eljárás lefolytatására biztosított időtartam három hónap, amely indokolt esetben két alkalommal, egyenként legfeljebb két hónappal meghosszabbítható.

A GVH korábban közzétett figyelemfelhívó tájékoztatása az internetes társkeresés buktatóiról [itt](http://gvh.hu/data/cms1034590/gondolja_vegig_higgadtan_internetes_tarskereses_0719_vegleges.pdf) található a Hivatal honlapján. A GVH [„Gondolja Végig Higgadtan”](http://gondoljavegighiggadtan.hu/) elnevezésű kampányának további tájékoztatói a [Gondolja Végig Higgadtan menüpont](http://www.gvh.hu/fogyasztoknak/gondolja_vegig_higgadtan) alatt olvashatók.

Az ügy hivatali nyilvántartási száma: **Vj/19/2018.**

Budapest, 2018. július 16.

Gazdasági Versenyhivatal

|  |  |
| --- | --- |
| **Információ a sajtó részére:**  [sajto@gvh.hu](mailto:sajto@gvh.hu)  <http://www.gvh.hu> | **További információk:** GVH Ügyfélszolgálata tel: (+36-1) 472-8851 e-mail: [ugyfelszolgalat@gvh.hu](mailto:ugyfelszolgalat@gvh.hu)  <http://www.gvh.hu> |